Old MacDonald Had a Farm

«Old MacDonald Had a Farm» er opprinnelig en barnesang fra USA. Teksten handler om gamle MacDonald som hadde en farm og for hvert vers ble et nytt dyr presentert. Men for hvert nye vers, måtte man også nevne de dyr som ble nevnt i foregående vers slik at man måtte følge godt med når man sang den. Den norske varianten heter «Per Olsen hadde en bondegård».

Frank Sinatra ga ut sin versjon som B-side til singlen You'll Always Be the One I Love i 1960.  Ella Fitzgerald ga ut sin versjon i 1966 på albumet Whisper Not hvor hun ble kompet av Marty Paich and his Orchestra. Elvis Presley ga ut sin versjon i juni 1967 på albumet Double Trouble. Opptaket gjorde han cirka et år i forveien.

«Ola Olsen» med Christiania Fusel & Blaagress 

Christiania Fusel & Blaagress (heretter forkortet CF&B) ga ut en norsk coverversjon med tittelen «Ola Olsen» våren 1972 som A-side singel med Christiania Fusel & Blaagress. 20. november samme år ble den utgitt på musikkalbumet Som varmt hvetebrød i tørt gress. Albumet ble relansert på CD i april 1993

CF&B fulgte mønsteret fra originalteksten, men det var ikke bare dyr som ble nevnt, men også bil, sykkel og fele. Når teksten nevner «fele», spilles det litt fra Georges Bizet sin komposisjon «Carmen» («Preludium»-delen av stykket). For hvert vers foretok de en modulering; altså de skiftet tonearten et hakk høyere opp. Spike Jones er oppført som inspirasjon på plateomslaget. På innspillingen deltok følgende musikere:

Øystein Sunde: vokal, akustisk gitar, gjøk-imitasjon
Anne Elisenberg: hundebjeff, pikestemme (første vers), lydeffekter
Fredrik Wibe: vokal, kontrabass
Wiggo Elisenberg: vokal, klarinett
Einar Mjølsnes: fele

Gruppen har vært på NRK ved to anledninger hvor «Ola Olsen» har blitt mimet til eller spilt live:

Musikkflimre (sendt 11. desember 1972). CF&B bidro med en video av sangen hvor de mimet og tøyset foran kamera.
Da Capo! (sendt 30. mars 1993). De spilte blant annet «Ola Olsen» med følgende besetning:
Øystein Sunde: vokal, akustisk gitar, gjøk-imitasjon
Anne Elisenberg: vokal, hundebjeff, lydeffekter
Kari Svendsen: vokal, lydeffekter
Gerd Gudding: vokal, fele
Kåre Schanche: vokal, akustisk gitar
Fredrik Wibe: vokal, kontrabass

Øystein Sunde spilte den i NRK-programmet Syng med oss! (sendt 17. mai 1975) hvor mange barn var med og sang. De øvrige medlemmene i CF&B var ikke med.

Referanser 

Barnesanger
Sanger fra USA